Dawn l-aħħar ġimgħat kelli l-opportunita' niltaqgħa ma' ħafna nies li jixtiequ l-aħjar futur għall-Partit Nazzjonalista. Smajt bosta proposti, ilmenti, suġġerimenti u kummenti. Din mhux l-ewwel darba li ltqajt ma' nies li tinteressahom il-politika. F'dawn l-aħħar ħamsa u għoxrin sena li ili attiv fil-politika u fis-soċjeta' ċivili iltqajt ma' eluf ta' nies u tgħallimt ħafna dwar realtajiet li jeżistu fis-soċjeta' Maltija. Issa li ili membru tal-Partit Nazzjonalista minn ftit ġimgħat qabel l-elezzjoni tal-2017 qed inkompli nibni fuq dan il-wirt. Nixtieq insemmi erba' punti li laqtuni ferm f'dawn l-aħħar ġimgħat, kemm għax qalulomli ħafna nies, kif ukoll għax nemmen fihom jien ukoll. L-ewwel, l-għaqda. Jeħtieġ li nagħmlu ħilitina biex inkunu tim maqgħud għall-isfidi elettorali li għandna quddiemna. Il-partit għandu diversita' ta' fehmiet u perspettivi, għandu proċess demokratiku u għandu l-bibien miftuħin għal min ikun irid jikkontribwixxi f'modi differenti. Ejja nirrispettaw u niċċelebraw din ir-rikezza. It-tieni: Il-fenomenu Muscat. Bosta nies li ltqajt magħhom jafu sew kif jaħdem Joseph Muscat. Jafu li qabel l-aħħar elezzjonijiet kellu biss kalkolu wieħed: Il-voti, huma x'inhuma l-implikazzjonijiet fuq il-ġid komuni. Il-Partit Laburista għandu sistema ta' netwerks u micro-targetting li permezz tagħha l-huwa preżenti kullimkien, u għalhekk jaf sew kif jista' jwiegħed minn kollox lil dawk li jistgħu ituh vot. Iżda ħafna nies li kellimt esprimew preokkupazzjoni li jkollna nħallsu fil-futur għall-politika ta' Muscat. It-tielet: Li l-Partit Nazzjonalista ikun viċin in-nies. Bosta huma dawk li qed japprezzaw li l-partit qed jagħmel l-almu tiegħu biex iwettaq din il-missjoni. In-nies iridu li l-politiċi jisimgħu l-ilmenti, l-anzjetajiet, il-proposti u s-suġġerimenti tagħhom. Iridu li dak li hu tagħhom bi dritt jieħduh, u mhux jittalbu għalih. Iridu ukoll stil ta' governanza li tibbilanċja l-ħtigijiet fit-tul tal-pajjiz mar-realtajiet tal-ġurnata. Ir-raba': In-normalita politika. Kulħadd jaf li l-pajjiż huwa mifni bil-korruzzjoni, iżda fl-istess ħin hemm għejja ġenerali fil-konfront ta' politika ikarratteriżżata minn wisq konfrontazzjoni u stress. Ħafna nies iridu jgħixu ħajja normali u jridu s-serħan tal-moħħ. Aħna l-politiċi għandna nagħmlu l-almu tagħna biex is-servizz li noffru verament ittejjeb il-kwalita' tal-ħajja tan-nies, bil-fatti u mhux bil-paroli. Fix-xhur li jmiss kemm ser inkompli niltaqa' ma iktar nies u ser inkompli nwassal il-messaġġ tagħkom. L-istess ser jagħmlu kollegi oħra fil-Partit Nazzjonalista. B'rieda tajba naħdmu biex ikollna soċjeta' li jimpurtaha. Dan l-artiklu deher fil-Mument, 1 ta' Lulju 2018 F'dan il-vlog f' The Malta Independent nispjega x'inhuma trolls u nitkellem dwar l-ibbulijar fuq l-internet. Tista' tara l-filmat minn dan il-link: Paradoss ta' żminijietna hu li qed ngħixu hajja itwal, iżda fl-isfera pubblika qisna ma nagħtux wisq importanza lilll-kwistjonijiet li jittrattaw l-anzjanita'. F'artikli preċedenti ktibt dwar sfidi relatati mal-pensjonijiet. Illum ser niffoka fuq politika soċjali ghal tul il-ħajja. Importanti li nittrattaw l-eta' bħala proċess li nesperjenzaw tul ħajjitna. Preżentament hemm it-tendenza li nassoċjaw l-anzjanita' biss ma' spiża pubblika akbar, ma' kwistjonijiet ta' saħħa, mad-dipendenza fuq persuni oħra u mat-tmiem tal-ħajja. Iżda f'soċjeta' li qed issir iktar individwaliżżata huwa importanti ukoll li nqisu kull persuna skond il-merti tagħha: Per eżempju billi nivvaloriżżaw l-esperjenza, l-għerf, il-kontribuzzjoni u l-bżonnijiet speċifiċi ta' kull persuna anzjana. Sikwit niltaqa' ma' persuni anzjani li huma lesti jikkontribuwixxu lis-soċjeta per eżempju permess ta' xogħol volontarju. Iżda s-soċjeta qiegħda tismagħhom? Kultant iva, iżda ġieli nissuspetta li bosta anzjani m'humiex rispettati biżżejjed. Il-politika soċjali jista' jkollha rwol ewlieni f'dan ir-rigward. Neħtiegu politika li ssaħħaħ lill-persuna tul il-ħajja, u mhux li tagħmlu dipendenti fuq labirinti burokratiċi u impersonali. Importanti li kull wieħed u waħda minna inkunu kapaċi niffaċċjaw l-opportunitajiet, sfidi u riskji fil-ħajja ta' kuljum. Nemmen ukoll li minflok ma tiffoka biss fuq l-anzjanita' bħala fatt statiku, il-politika soċjali għandha tiffoka fuq l-anjzanita' bħala proċess li hi parti mill-proċess tal-ħajja. Il-bżonnijiet ta' l-anzjani għandhom jingħataw priorita', izda importanti ukoll li niżguraw li l-anzjani ta' għada ikunu protagonisti fis-soċjeta'. Il-politika tkun ibbażata fuq evidenza minn dixxiplini varji u li l-anzjanita' tkun ikkunsidrata minn kull Ministeru fil-gvern. Tajjeb li l-politika tiffoka fuq sferi soċjali, ekonomiċi u ambjentali li jinkludu suġġetti bhall-ispazji miftuħa, l-ikel, il-housing, ix-xogħol, it-trasport, l-aċċessibilita', il-kwalita' ta' l-arja, il-komunita', is-saħħa u l-attivita fiżika. Il-politika għandha tivvaloriżża l-anzjanita attiva u tinvesti fiha mis-snin ta' qabel. Għandha tara li l-persuna kemm jista' jkun jipprevjeni kundizzjonijiet kroniċi u inugwaljanzi u għandha tindirizza fażijiet differenti tul il-ħajja u l-ħtiġijiet ta' persuni u gruppi żvantaġġjati. Gvernijiet differenti f'Malta investew f'oqsma bħall-Universita' tat-Tielet Eta' u t-tagħlim tul il-ħajja. Iżda jeħtieġ li Malta tinvesti iktar f'dan il-qasam – per eżempju billi tiżgura li l-eżerċizzju fiżiku u l-isports jiġu meqjusa bħala bżonn għal kulhadd u mhux bħala lussu jew kapriċċ. Importanti li persuni u gruppi żvantaġġjati ikollhom aċċess għall-attivitajiet ekstra-kurrikulari u daqstant importanti li nżidu l-kuxjenza dwar sfidi bħas-saħħa mentali, is-solitudni, il-konsum sostenibbli u l-ikel nutrienti. Jeħtieġ ukoll li l-mudell ta żvilupp ta' Malta ma jibqax jisraqna minn spazji miftuħa, arja nadifa u ambjent b'saħħtu. Bosta inizjattivi għal politika tul il-ħajja ma jiswewx flejjes kbar, iżda jeħtieġu bidla favur politika li tħares fit-tul. Tajjeb ukoll li l-politika tkun riċerkata, serja u flessibli, biex b'hekk iżżeweġġ il-viżjoni politika mal-konsultazzjoni pubblika. Dan l-artiklu deher fil-Mument, 24 ta' Ġunju 2018. Huwa ċar daqs il-kristall li l-ARMS qed tuża metodu illegali fil-kontijiet tad-dawl u l-ilma u li għandha trodd flus lura lill-eluf ta' konsumaturi. Il-kontijiet mhux qed jiġu kkalkulati skond il-liġi, għax din tgħid li t-tariffa tal-konsum għandha tiġi ibbażata fuq konsum kumulattiv kull sena. Kull xaharejn, l-ARMS qed tisraq lill-konsumaturi b'dan il-mod: Il-kont qed jiġi maqsum f'perjodi iqsar, u l-konsumatur malajr jibda jkollu jħallas b'rata iktar għolja minn dik imwiegħda ta' 10 ċ 5. Permezz ta' kontijiet attwali ta' kull xaharejn, il-kwota annwali ta' 2,000 unit b'10ċ5 u 4,000 unit b'12ċ9 qed jiġu maqsuma f'kwoti iżgħar. Anke jekk il-konsumatur jibqa' fil-kwota annwali, xorta hemm ċans tajjeb li jkollu jħallas iktar: Hemm konsumaturi li qed iħallsu rati sitt darbiet għola – ta' iktar minn 60ċ għal kull kwh. Ħafna familji qed jitilfu ukoll l-eko-riduzzjoni. Familja ta' hamsa u resident waħdu it-tnejn għandhom l-istess 2,000 unit b'10ċ5. Iżda familija ta' ħamsa kienu jibbenefikaw minn skont jekk jibqgħu taħt il-kwota annwali. Bis-sistema ta' kont attwali kull xaharejn, din ukoll qed tintilef f'ċertu każijiet. Permezz ta' dawn il-kontijiet l-ARMS qed tibbenefika minn cash flow kull xaharejn minn fuq dahar il-konsumatur. L-ARMS qed takkumula ukoll rati ta' interessi għal min ma jistax iħallas u l-istess nies qed jiġu mhedda li jitneħħielhom is-servizz jekk ma jħallsux. Barra min hekk iridu jħallsu biex jerġa jinghatalhom is-servizz. Dan żgur mhux l-aqwa żmien għal konsumaturi li għandhom dħul baxx. Problema oħra hi li bosta persuni li jgħixu f'propjeta' mikrija qed iħallsu rati domestiċi u mhux residenzjali, u għalhekk ma jibbenefikawx mill-eko riduzzjoni u jħallsu rati għola. L-iktar gruppi li qed jintlaqtu hażin mill-metodu ta' l-ARMS huma familji kbar, pensjonanti u residenti barranin: imbasta l-gvern jgħid li hu favur il-familja u li jrid jattira barranin biex jgħixu f'Malta. Hemm ukoll taħwid kbir fis-sistema ta' l-enerġija mill-pannelli foto-voltajiċi. Imbasta l-gvern jitkellem favur enerġija nadifa. Il-Partit Nazzjonalista jistenna li r-Regulatur tas-Servizzi l-Enerġija u l-Ilma u l-Awtorita' tal-Kompetizzjoni u l-Konsumatur jieħdu azzjoni kontra dan l-abbuż minn monopolju. Jekk dan ma jseħħx, il-Partit ser jieħu azzjoni legali sabiex issir ġustizzja. Barra min hekk, meta jkun fil-Gvern, il-Partit Nazzjonalista ser jagħti refużjoni lil min ġie misruq. Ta' min ifakkar li l-Eurostat dan l-aħħar ikkonfermat li Malta kellha t-tielet l-għola żieda fil-prezz ta' l-elettriku fl-Unjoni Ewropea fis-snin 2016 u 2017, meta l-prezz ta' enerġija kien stabbli. Ta' min ifakkar ukoll li minflok kontijiet irħas b'25 fil-mija, bħal ma wiegħed Konrad Mizzi, pajjiżna qed jissusidja b'40 miljun dollaru fis-sena lill-kumpanija statali ta' l-enerġija ta' l-Ażerbajġan. Il-kwistjoni tal-kontijiet tad-dawl u l-ilma turi li permezz ta rieda tajba u determinazzjoni, l-oppożizzjoni Nazzjonalista hija vuċi pożittiva u b'saħħitha. Dan l-artiklu deher fil-Mument, 17 ta' Ġunju 2018 Ħbieb, Fl-2019 ser nagħlaq 25 sena attiv fis-soċjetà ċivili u fil-politika. Matul dawn is-snin tgħallimt li leħen is-soċjetà ċivili jista' jkun b'saħħtu u qawwi. Kont attiv f'kampanji li rnexxew, bħal dawk għas-sħubija fl-UE, il-ħarsien tal-ambjent, id-drittijiet ċivili u l-istipendji tal-istudenti kif ukoll kwistjonijiet lokali fir-rwol tiegħi ta' kunsillier lokali mill-2003. Tkellimt dwar kwistjonijiet bħall-governanza tajba, id-drittijiet tal-ħaddiema u d-drittijiet tar-residenti. Ir-rwoli tiegħi varjaw tul dawn is-snin, iżda l-għan tiegħi ta' soċjetà aktar demokratika, inklużiva, deċenti u ħanina dejjem baqa' l-istess. Ftit ġimgħat ilu l-Partit Nazzjonalista stedinni nikkontesta l-elezzjonijiet tal-Parlament Ewropew. Ħsibt u rriflettejt dwar din l-istedina u xi jiem ilu ddeċidejt li naċċetta. Permezz tal-kandidatura tiegħi, nixtieq inkun ħolqa bejn in-nies, is-soċjetà ċivili u l-Unjoni Ewropea. Nixtieq nirrappreżenta l-valuri tas-solidarjetà, il-ġustizzja, id-dinjità u s-sostenibbiltà u nixtieq naħdem fl-aħjar interess ta' pajjiżna mal-kandidati sħabi. Qatt ma kont baħri tal-bnazzi, u mhux ser inkun issa. Ser inleħħen it-tħassib tan-nies b'mod sensibbli. L-appoġġ tagħkom ser jgħinni niġġieled mingħajr biżà għal dak li hu sewwa. Nittama li tirbaħ ir-rieda tajba,
X'qed jgħiduli n-nies: Michael Briguglio Filmat: Ibbulijar fuq l-internet - Michael Briguglio Future of Manoel Island - Michael Briguglio Ninvestu fil-persuna tul il-ħajja - Michael Briguglio Ageing as a process - Michael Briguglio 
 
 Kont tad-dawl li jisraq lill-poplu – Michael Briguglio 
 
 Kandidatura MEP / MEP Candidature - Michael Briguglio 
 
 Consumers getting higher energy bills - David Agius & Michael Briguglio